Bruikbaarheid on Straatwerk
[postdate d]	[postdate M]	Bruikbaarheid
Written by admin	Onlangs uit die bloute kry ons hierdie epos gerig aan ons bestuurder verantwoordelik vir die bediening aan haweloses: "Glo nie jy ken my nie, maar ek wil jou en jou span van harte bedank vir die edelwerk wat julle gedoen het om die Liesbeekrivier op te ruim. So baie kan kla, maar so min sal buk om 'n papier op te tel. Glo nie jul kry 1% van die pryswoorde wat julle toekom nie, maar weet dat daar mense is wat dit werklik waardeer en diep binne juig."
Ek moet sê rommel opruim raak die forté van almal wat by Straatwerk betrokke is. Ons Projek Opruim-spanne doen dit elke dag in 'n verskeidenheid van areas, die naguitreik-spanne doen dit Vrydagnagte in die strate van Kaapstad so tussen hulle wat die naglewe besoek. Tydens die gemeenskapsbewusmakings-gebedstye word gebid en rommel rondom skole op die Kaapse Vlakte opgeruim. (Daar word spesifiek deur 'n groot aantal vroue in skole gebid teen die vernietigende effek van seksuele misbruik, prostitusie en pornografie as deel van die Waardevol vir Jesus-veldtog).
Die bekende leierskap-spesialis, Jim Collins, het eendag vir sy mentor gevra om vir hom die definisie van sukses te beskryf. "Life is not about being successful, but about being useful", het die antwoord gekom.
Bruikbaarheid is waaroor die lewe gaan – en dit staan in die Bybel ook so. "God het ons gemaak wat ons nou is: in Christus Jesus het Hy ons geskep om ons lewe te wy aan die goeie dade waarvoor Hy ons bestem het" Ef. 2:10
Daar gebeur iets as jy op een of ander manier praktiese aksie neem. Een van die bekendste gebede wat vandag op Bybelsakke en yskasmagnete geskryf staan, beaam dit. "Here, skenk my die gemoedskalmte om te aanvaar wat ek nie kan verander nie, die moed om te verander wat ek kan, en die wysheid om die verskil te ken."
Die gebed is geskryf deur Reinold Niebuhr toe hy rondom 1920 in sy eerste gemeente in Detroit as 'n jong leraar, ten midde van die reuse depressie in die VSA, beland het.
Realisme vra dat ons kleiner leer dink, nederiger, meer beskeie, maar doen wat ons hand vind om te doen, wat wel binne ons vermoë is. Realisme is die wysheid (waarvoor die gebed vra) wat nie moedeloos, magteloos en daarom dadeloos word vanweë wat nie gedoen kan word nie, maar bereid is om op 'n klein skaal te begin, tree vir tree.
Dit was die gees van die boodskap van Paulus in 1 Kor. 15:58 waarin hy sê dat in die lig van die opstanding moet ons oorvloedig wees in wat ons doen, omdat ons arbeid in diens van die Here nie tevergeefs is nie. Dan bly geen sinisme meer oor nie, want daar is altyd iets om te doen.